b"\n_START_ARTICLE_\nAgroecologia\n_START_PARAGRAPH_\nL'agroecologia \xc3\xa9s una disciplina cient\xc3\xadfica, un moviment social i una praxi camperola (ind\xc3\xadgena all\xc3\xa0 on pertoca) que Sevilla Guzm\xc3\xa1n (2010) considera pluriepistemol\xc3\xb2gica, encara que altres autors (Wezel et al, 2009) havien considerat que es tractava de tres fen\xc3\xb2mens diferents. Aborda l'estudi i classificaci\xc3\xb3 dels sistemes agr\xc3\xadcoles, tot considerant les perspectives ecol\xc3\xb2gica, socioecon\xc3\xb2mica i pol\xc3\xadtica d'una manera integrada. El seu objectiu b\xc3\xa0sic \xc3\xa9s intentar crear agroecosistemes similars als ecosistemes naturals, que s'insereixin harm\xc3\xb2nicament a la natura. En el decurs dels darrers anys, l'agroecologia ha estat considerada com la prove\xc3\xafdora dels fonaments cient\xc3\xadfics de nous models d'agricultura sostenible, en proporcionar conceptes i principis adients per administrar i conservar els recursos dels sistemes agr\xc3\xadcoles._NEWLINE_Es diferencia dels models tradicionals en els seus enfocaments, en abordar com a elements centrals de la seva atenci\xc3\xb3 la biodiversitat, el reciclatge de nutrients, les interaccions entre els diferents conreus, animals i s\xc3\xb2ls i la regeneraci\xc3\xb3 dels recursos.\n_START_SECTION_\nAgroecologia i agricultura ecol\xc3\xb2gica\n_START_PARAGRAPH_\nL'agroecologia es distingeix de l'agricultura ecol\xc3\xb2gica per la influ\xc3\xa8ncia que en ella tenen el lloc, els medis, la societat on s'ubica i qu\xc3\xa8 suposen les seves accions respecte de l'entorn que l'envolta, pel que fa a conseq\xc3\xbc\xc3\xa8ncies tamb\xc3\xa9 econ\xc3\xb2miques i socials. Aix\xc3\xad com l'agricultura ecol\xc3\xb2gica constitueix una t\xc3\xa8cnica productiva supeditada a una normativa i a una regulaci\xc3\xb3 provinent, fonamentalment, de la Uni\xc3\xb3 Europea, l'agroecologia es troba arrelada al territori, t\xc3\xa9 en compte la comunitat on s'ubica, est\xc3\xa0 vinculada a una cultura i combina coneixement t\xc3\xa8cnic i observaci\xc3\xb3.  Un exemple de cultiu agroecol\xc3\xb2gic \xc3\xa9s el conreu basat en l'observaci\xc3\xb3, enfront d'aquells basats en el que s'estableix en un manual._NEWLINE_Tot i aix\xc3\xad l'agricultura ecol\xc3\xb2gica es troba molt lligada a l'agroecologia. Al llarg dels anys els cicles ecol\xc3\xb2gics han arribat a sobrepassar la productivitat en agricultura dels cicles naturals, que s'han anat deixant de banda, per\xc3\xb2 cada cop es valoren m\xc3\xa9s els coneixements locals amb l'objectiu fonamental de dotar-los d'una utilitat. No tots aquests coneixements locals tenen avui dia la mateixa utilitat o aplicabilitat que fa anys tenien, per\xc3\xb2 part del seu valor recau en qu\xc3\xa8 formen part de la cultura paisatg\xc3\xadstica i hist\xc3\xb2rica del lloc d'on provenen.\n_START_SECTION_\nEstudis agroecol\xc3\xb2gics\n_START_PARAGRAPH_\nUna de les eines utilitzades per a la realitzaci\xc3\xb3 d'estudis agroecol\xc3\xb2gics s\xc3\xb3n els coneixements locals. Aquests coneixements s\xc3\xb3n uns sabers din\xc3\xa0mics que es van creant al llarg dels anys, per la qual cosa una de les bases dels estudis agroecol\xc3\xb2gics s\xc3\xb3n les investigacions basades en la tradici\xc3\xb3 oral, on la t\xc3\xa8cnica de l'entrevista \xc3\xa9s emprada com a eina d'investigaci\xc3\xb3 per tal de documentar tots aquests coneixements._NEWLINE_Trobem grups de consum responsable que esdevenen un exemple de suport als pagesos que opten per aquest tipus d'agricultura, a la vegada que molts d'ells constitueixen agents de difusi\xc3\xb3 respecte a la import\xc3\xa0ncia de con\xc3\xa8ixer l'origen d'all\xc3\xb2 que consumim. L'acci\xc3\xb3 d'aquests grups de consum responsable facilita, entre altres coses, l'acc\xc3\xa9s a productes d'origen ecol\xc3\xb2gic o de varietats locals."